హైదరాబాద్‌లో 'ప్యూజ్లెజ్‌' పరిశ్రమ
- సంయుక్తంగా ఏర్పాటు చేయనున్న
బోయింగ్‌, టీఏఎస్‌ఎల్‌
- అధికారికంగా వెల్లడించిన ఇరు సంస్థలు
- నగరంలో మరో మూడు ఏరోస్పేస్‌ పార్క్‌లు: కేటీఆర్‌
నవతెలంగాణ- వాణిజ్య విభాగం: తెలంగాణ మరో భారీ ఎరోస్పేస్‌ పరిశ్రమకు వేదిక కానుంది. అపాచీ హెలికాప్టర్లకు అవసరమైన 'ప్యూజ్లెజ్‌'ల తయారీ యూనిట్‌ ఇక్కడ ఏర్పాటు కానుంది. బోయింగ్‌ ఇండియా, టాటా అడ్వాన్స్డ్‌ సిస్టెమ్స్‌ (టీఏఎస్‌ఎల్‌)లు ఈ విషయాన్ని సంయుక్తంగా ప్రకటించాయి. ఇక్కడ జరుగుతున్న 'రక్షణ, ఏరోస్పేస్‌ కాంక్లేవ్‌-2015'లో బుధవారం రాష్ట్ర ఐటీ, పంచాయితీరాజ్‌ శాఖ మంత్రి కె.తారకరామారావు సమక్షంలో ఆయా సంస్థ ప్రతినిధులు సంయుక్త సంస్థకు (జేవీ) ఏర్పాటుకు సంబంధించి ప్రకటన చేశారు. బోయింగ్‌ సంస్థ భారత విభాగం అధ్యక్షుడు ప్రత్యూష్‌ కుమార్‌, టీఏఎస్‌ఎల్‌ సంస్థ ఎండీ సుకర్ణ సింగ్‌లు ఇందుకు సంబంధించి ప్రకటనను వెలువరించారు. కొత్త జేవీ కోసం ప్రభుత్వం ఎంత మొత్తంలో భూమిని కేటాయించేదీ.. ఎక్కడ కేటాయించనుంది తదతర అంశాలను ఇంకా నిర్ణయించాల్సి ఉంది. హైదరాబాద్‌లో జరుగుతున్న 'రక్షణ, ఏరోస్పేస్‌ కాంక్లేవ్‌-2015'లో దాదాపు 100కు పైగా భారత కొనుగోలుదారులను తాము కలుసుకోగలిగినట్లు ప్రత్యూష్‌ కుమార్‌ తెలిపారు. ఈ జాయింట్‌ వెంచర్లో భాగంగా ముందుగా 'అపాచీ ఫ్యూజ్లెజ్‌'తో కూడిన ఎయిరో స్ట్రక్చర్స్‌ను తయారు చేస్తామని తెలిపారు. దశల వారీగా ఇక్కడ 'అడ్వాన్స్డ్‌ సిస్టమ్స్‌'ను కూడా తయారు చేయనున్నట్లుగా తెలిపారు.
'మెక్‌ ఇన్‌ ఇండియా' నినాదంలో భాగంగానే ఈ సంయుక్త సంస్థను ఏర్పాటు చేస్తున్నట్లుగా సుకర్ణ సింగ్‌ వెల్లడించారు. తాము గత అయిదేళ్లుగా తెలంగాణ రాష్ట్రంలో తమ కార్యకలాపాలు సాగిస్తున్నామని ఇక్కడ లభిస్తున్న ఆదరణ పట్ల తాము సంతోషంగా ఉన్నట్లు ఆయన తెలిపారు. తెలంగాణలో హెలికాప్టర్లకు అవసరమైన 'ప్యూజ్లెజ్‌'ల తయారీకి గాను రెండు దిగ్గజ సంస్థల మధ్య ఒప్పందం కుదరడం చారిత్రాత్మక సంఘటన అని అభిప్రాయపడ్డారు. ఇది కేవలం ప్రారంభం మాత్రమేనని రానున్న రోజుల్లో రాష్ట్రంలో ఎయిరోస్పేస్‌ రంగం మరింతగా విస్తరించనుందని తెలిపారు.
మరోమూడు ఏరోస్పేస్‌ పార్కులు..
'రక్షణ, ఏరోస్పేస్‌ కాంక్లేవ్‌-2015'లో భాగంగా ఏర్పాటు చేసిన ఎరోస్పేస్‌ రంగ పంపిణీదారుల సమావేశంలో బుధవారం పాల్గొన్న మంత్రి అనంతరం మీడియాతో మాట్లాడుతూ ఆదిబట్లలోని ఎయిరోస్పేస్‌ పార్క్‌లో పలు తయారీ కేంద్రాలు పని చేస్తున్న సంగతిని గుర్తు చేశారు. ఇలాంటివే మరో మూడుపార్క్‌లను నగర శివార్లలో ఏర్పాటు చేయనున్నట్లుగా వెల్లడించారు. నాదర్‌గుల్‌, ఎలిమినీడుతో సహా ఉత్తర హైదరాబాద్‌లో ఎయిరోస్పేస్‌ పార్క్‌లను ఏర్పాటు చేయనున్నట్లు తెలిపారు. కొత్త జేవీ వల్ల స్థానిక యువతకు ఉపాధి లభిస్తుందని అన్నారు. ఏయిరో స్పేస్‌ రంగ పరిశ్రమ వల్ల ఈ రంగంలో ఇప్పటికే పని చేస్తున్న దాదాపు 1000 వరకు చిన్న మధ్య తరహా పరిశ్రమలకు ఊతం లభించనుందని వివరించారు. ఈ రంగంలో నిపుణత కొరత ఉన్న నేపథ్యంలో అంతర్జాతీయం సంస్థల సహకారంతో 'స్కిల్‌ డెవలప్‌మెంట్‌' కేంద్రాన్ని ఏర్పాటు చేయనున్నట్లు తెలిపారు.
మీ స్నేహితులకు రికమెండ్ చెయ్యండి